## Uputa za provedbu Odluke o obveznoj pričuvi

### NN 77/2001 (7.9.2001.), Uputa za provedbu Odluke o obveznoj pričuvi

# HRVATSKA NARODNA BANKA

1317

Na temelju članka 39. stavka 3. Zakona o Hrvatskoj narodnoj banci
(»Narodne novine« br. 36/2001.) i točke XIX. Odluke o obveznoj pričuvi
(»Narodne novine« broj 46/2001. i 77/2001.) guverner Hrvatske narodne banke
donosi

## UPUTU

### ZA PROVEDBU ODLUKE O OBVEZNOJ PRIČUVI

Definicije

**1.** U skladu s Odlukom o obveznoj pričuvi (u daljnjem tekstu »Odluka«)
obveznu pričuvu obračunavaju, održavaju i izdvajaju sljedeće financijske
institucije:

- banke osnovane u Republici Hrvatskoj sukladno Zakonu o bankama

- štedionice do trenutka usklađenja sa Zakonom o bankama

- podružnice stranih banaka u Republici Hrvatskoj osnovane sukladno
Zakonu o bankama.

Obveznu pričuvu ne obračunavaju, ne održavaju i ne izdva­jaju:

- banke ili štedionice specijalne namjene kada je to zakonom propisano
(stambene štedionice)

- Hrvatska banka za obnovu i
razvitak.

**2. Osnovicu** za obračun obvezne
pričuve čini prosječno dnevno stanje određenih izvora sredstava u određenom
obračunskom razdoblju.

**3. Prosječno dnevno stanje
izvora sredstava** za jedno obračunsko razdoblje izračunava se u kunama tako da se zbroje
dnevna stanja obračunske osnovice, svakog radnog dana i dobiveni zbroj podijeli
brojem radnih dana tog obračunskog razdoblja.

**4. Obračunsko razdoblje** traje od prvog do posljednjeg dana
kalendarskog mjeseca.

**5.** Financijske institucije iz stavka 1. točke II. Odluke (u daljnjem
tekstu: banke) obračunavaju obveznu pričuvu primjenom **jedinstvene** **stope**
iz točke VIII. Odluke na propisanu osnovicu za obračun obvezne pričuve.

**6. Održavanje** **obvezne
pričuve** odnosi se na iznos koji su banke dužne održavati prosječnim dnevnim
stanjem na računima likvidnih potraživanja u određenom razdoblju održavanja.

**7. Prosječno dnevno stanje
računa likvidnih potraživanja**, određuje se tako da se zbroje dnevna stanja tih
računa svakog radnog dana u razdoblju održavanja i dobiveni zbroj podijeli s
brojem radnih dana tog razdoblja održavanja.

**8. Likvidnim deviznim
potraživanjima** u smislu Odluke smatraju se devizna potraživanja navedena u Prilogu A
Upute.

**9. Danom obračuna obvezne
pričuve**, smatra se 8. kalendarski dan u mjesecu.

**10. Razdoblje održavanja** obvezne pričuve
počinje 8. kalendarskog dana u mjesecu i traje do 7. kalendarskog dana
sljedećeg mjeseca.

**11. Izdvajanje** **obvezne
pričuve** odnosi se na iznos kojeg su banke dužne izdvojiti na račune kod
Hrvatske narodne banke.

**12. Valuta poravnanja kunskog
dijela** obvezne pričuve jednaka je danu obračuna obvezne pričuve.

**13. Valuta poravnanja
deviznog dijela** obvezne pričuve je dva radna dana nakon dana obračuna obvezne pričuve.

**14. Radnim danima** u smislu ove
upute smatraju se dani od ponedjeljka do petka, dok se neradnim danima smatraju
subota, nedjelja i praznici. Ukoliko je propisani dan obračuna i izdvajanja
obvezne pričuve neradni, obveza koja se mora izvršiti na taj dan prenosi se na
prvi sljedeći radni dan.

U izračune koji se odnose na
razdoblje obračuna osnovice i održavanja obvezne pričuve uključuju se samo
radni dani, kako je navedeno u prvom stavku ove točke.

**15.** Pod pojmom **neto devizna aktiva** u smislu Odluke podrazumijeva se
iznos izražen na poziciji 214, stranici 2A, obrasca BS - Bilanca stanja
Statističkog izvješća za banke.

Osnovica za obraČun obvezne priČuve

Osnovica za obračun obvezne pričuve sastoji se od kunskog i deviznog
dijela.

**16. Kunski dio** **osnovice**
za obračun obvezne pričuve sastoji se od kunskih izvora sredstava i to:

- primljenih depozita i
kredita u kunama (sa i bez valutne klauzule)

- obveza po osnovi financijskog najma (lizinga)

- izdanih vrijednosnih papira (osim vlasničkih vrijednosnih papira
banke)

**17. Devizni dio** **osnovice** za obračun obvezne pričuve, prema
odredbama Odluke, sastoji se od deviznih izvora sredstava i to:

- redovnih deviznih računa

- posebnih deviznih računa, deviznih računa i štednih uloga po viđenju

- primljenih deviznih depozita

- primljenih deviznih kredita

- obveza po izdanim vrijednosnim papirima u stranoj valuti (osim
vlasničkih vrijednosnih papira banke)

**18.** U skladu s Odlukom, banke **ne obračunavaju** obveznu pričuvu na
sredstva dobivena od Hrvatske narodne banke, kredite i depozite dobivene od
banaka koje obračunavaju obveznu pričuvu u smislu Odluke, kredite i depozite
dobivene od Hrvatske banke za obnovu i razvitak, sredstva depozita koja su
primljena na ime pomoći područjima nastradalim od elementarnih nepogoda, uključujući
i sredstva solidarnosti za otklanjanje posljedica ratnih razaranja, hibridne i
podređene instrumente koji imaju status dopunskog kapitala, blokiranu deviznu
štednju stanovništva pretvorenu u javni dug Republike Hrvatske i refinancirane
devizne kredite Republike Hrvatske.

ObraČun obvezne priČuve

**19.** Kunski i devizni dio osnovice za obračun obvezne pričuve izračunavaju se
zasebno, a predstavljaju prosječno dnevno stanje kunskih, odnosno deviznih
izvora sredstava u smislu točke IV. i V. Odluke u jednom obračunskom razdoblju.

**20.** Tražene podatke o stanjima sredstava koja ulaze u **kunski dio osnovice**
za obračun obvezne pričuve banke izračunavaju na temelju vlastitih
knjigovodstvenih podataka.

**21.** Tražene podatke o
stanjima sredstava koja ulaze u **devizni dio osnovice** za obračun obvezne
pričuve banke izračunavaju na temelju vlastitih knjigovodstvenih podataka o
dnevnom stanju deviznih izvora sredstava definiranih u stavku 1. točke V.
Odluke, u originalnim valutama. Tako izračunata dnevna stanja deviznog dijela obračunske
osnovice iskazuju se u kunama primjenom srednjih tečajeva Hrvatske narodne
banke koji vrijede za pojedini radni dan.

**22. Kunski dio obvezne
pričuve** izračunava se na način da se iznos obračunat primjenom propisane stope
iz točke VIII. Odluke na kunski dio osnovice uveća za propisani postotak
obračunatog deviznog dijela obvezne pričuve, iz stavka 2. točke IX. Odluke,
koji se izdvaja/održava u kunama.

**23. Devizni dio obvezne
pričuve** izračunava se na način da se iznos obračunat primjenom propisane stope
iz točke VIII. Odluke na devizni dio osnovice umanji za propisani postotak iz
stavka 2. točke IX. Odluke.

**24.** Obračun obvezne
pričuve banke sastavljaju na prilo­ženom obrascu OP1, što ga propisuje Hrvatska
narodna banka. Obrazac OP1 sastoji se od dva dijela: OP1/1 koji obuhvaća
obračun obvezne pričuve i OP1/2 koji sadrži tablicu prikaza dnevn­ih stanja
izvora sredstava koji predstavljaju osnovicu za obra­čun obvezne pričuve za sve
radne dane pripadnog obra­čunskog razdoblja.

Banke su na dan obračuna obvezne
pričuve dužne do 12 sati na obrascu OP1 Hrvatskoj narodnoj banci - Sektoru za
centralno bankarske operacije, dostaviti obračun obvezne pričuve radi kontrole
ispravnosti i pravovremenosti izdvajanja dijela obvezne pri­čuve.

OdrŽavanje obvezne priČuve

**25.** Određeni postotak od ukupno obračunate obvezne pri­ču­ve, a najviše 60%,
banke su obvezne održavati prosječnim dnevnim stanjem na računima likvidnih
potraživanja, u određenom razdoblju održavanja.

Postotak dijela obračunate
obvezne pričuve koji se održava u smislu stavka 1. ove točke određuje banka, a
jednom određeni postotak banka može promijeniti (u granicama postavljenim stav­kom
1. točke X. Odluke) na dan sastavljanja obračuna obvezne pričuve za sljedeće
razdoblje održavanja.

Iznimno, banka koja na dan
sastavljanja obračuna obvezne pričuve ima dospjelih, a neizmirenih obveza prema
Hrvatskoj narodnoj banci ne može povećavati postotak obvezne pričuve utvrđen za
održavanje u prethodnom razdoblju održavanja.

Izračunato prosječno dnevno
stanje računa likvidnih potraživanja u razdoblju održavanja ne smije biti manje
od postotnog udjela obračunate obvezne pričuve, određenog u smislu ove točke.

**26.** Obračun
održavanja dijela obvezne pričuve sastavlja se u kunama, na obrascu za obračun
održavanja dijela obvezne pričuve banaka što ga propisuje Hrvatska narodna
banka (priloženi obrazac OP2). Obrazac OP2 sastoji se od dijela OP2/1 koji
obuhvaća obračun održavanja dijela obvezne pričuve te dijelova OP2/2, OP2/3 i
OP2/4 koji se odnose na održavanje i izdvajanje deviznog dijela obvezne
pričuve, a popunjavaju se na način opisan u toč­kama 30., 31., 38. i 39. Upute.

Tražene podatke o stanjima
sredstava koja ulaze u obračun održavanja obvezne pričuve banke izračunavaju na
temelju vlastitih knjigovodstvenih podataka.

Ispunjeni obrazac OP2, sa
svim njegovim sastavnim dijelovima, banke su obvezne dostaviti u Hrvatsku
narodnu banku - u Sektor za centralno bankarske operacije, do 12 sati 8.
kalendarskog dana u mjesecu.

Održavanje kunskog dijela obvezne pričuve

**27.** Kunski dio obvezne pričuve održava se prosječnim dnevnim stanjem na
računu za namirenje (Rn 1000) te na računu blagajne (Rn 101) i to za razdoblje
održavanja.

Izuzev navedenog, u
održavanje kunskog dijela obvezne pričuve uključivat će se i sredstva koja
financijske institucije na kraju radnog dana prenesu na poseban račun u
Hrvatskoj narodnoj banci za namirenje neto pozicije iz Nacionalnog klirinškog
sustava (Rn 111 - Ostali obvezni depoziti kod središnje banke).

Održavanje deviznog dijela obvezne pričuve

**28.** Devizni dio obvezne pričuve održava se prosječnim dnev­nim stanjem
likvidnih deviznih potraživanja na računima kod prvoklasnih banaka u zemljama
OECD-a čiji najniži rejting prema međunarodnoj standardizaciji agencija
Standard & Poors i Fitch IBCA glasi: AA-; odnosno prema agenciji Moodyžs:
Aa3 i to za razdoblje održavanja. Preciznije upute vezane uz minimalni rang
zemalja i banaka dane su u Prilogu B Upute.

Devizni dio obvezne pričuve
može se održavati i prosječnim dnevnim stanjem deviznih potraživanja od
Hrvatske narodne banke po osnovi blagajničkih zapisa nominiranih u stranoj
valuti te prosječnim dnevnim stanjem efektivnog stranog novca (Rn 300) i čekova
u stranoj valuti (Rn 301).

**29.** Dnevna stanja likvidnih deviznih potraživanja iskazuju se u kunama
primjenom srednjih tečajeva Hrvatske narodne banke koji vrijede za taj radni
dan.

Knjigovodstvene vrijednosti likvidnih deviznih potraživanja mogu
odstupati od vrijednosti koje ulaze u obračun održavanja deviznog dijela
obvezne pričuve samo s osnove razlike između valutnih tečajeva banke obveznika
održavanja deviznog dijela obvezne pričuve i srednjih tečajeva Hrvatske narodne
banke.

**30.** Pored vlastite obveze održavanja deviznog dijela obvezne pričuve, banka
ovlaštena za poslove s inozemstvom može održavati devizni dio obvezne pričuve i
u svoje ime, a za račun drugih banaka, koje nisu ovlaštene za poslovanje s
inozemstvom.

Banka ovlaštena za poslove s
inozemstvom koja održava devizni dio obvezne pričuve u svoje ime, a za račun
drugih banaka, dužna je u obrascu OP2/3 navesti nazive i sjedišta tih banaka te
prosječne iznose deviznog dijela obvezne pričuve koje održava za račun svake
pojedine banke kao i za vlastiti račun.

Banka ovlaštena za poslove s
inozemstvom također je obvezna ispuniti obrazac OP2/4 u koji se unosi popis država
i banaka na koje glase likvidna devizna potraživanja u razdoblju održavanja
deviznog dijela obvezne pričuve.

Banka ovlaštena za poslove s
inozemstvom ispunjava obrazac OP2/2 samo ukoliko svoju obvezu održavanja i
izdvajanja deviznog dijela obvezne pričuve izvršava preko neke druge banke
ovlaštene za poslove s inozemstvom.

**31.** Banka ovlaštena za
poslove sa stranim sredstvima plaćanja u zemlji i štedionica (u daljnjem
tekstu: ovlaštena banka) koja ispunjava obvezu održavanja deviznog dijela
obvezne pričuve po Odluci preko banaka ovlaštenih za poslove s inozemstvom
(znači da potraživanje s te osnove evidentira na knjigovodstvenom računu 3116)
dužna je banci ovlaštenoj za poslove s inozemstvom dostaviti pisani nalog da se
željeni iznos deponira kod inozemne banke s odgovarajućim rejtingom u skladu s
Odlukom. Banka ovlaštena za poslove s inozemstvom dužna je u cijelosti provesti
nalog ovlaštene banke.

Ovlaštena banka koja obvezu
održavanja deviznog dijela obvezne pričuve izvršava preko banaka ovlaštenih za
poslove s inozemstvom dužna je ispuniti obrazac OP2/2 na način da naznači imena
i sjedišta tih banaka kao i prosječan iznos deviznog dijela obvezne pričuve
koji preko pojedine banke održava u likvidnim deviznim potraživanjima u
razdoblju održavanja za koje se šalje obračun.

Ovlaštena banka koja obvezu održavanja deviznog dijela obvezne pričuve
izvršava preko banaka ovlaštenih za poslove s inozemstvom ne ispunjava obrasce
OP2/3 i OP2/4.

Izdvajanje obvezne priČuve

**32.** Preostali dio obračunate obvezne pričuve (po odbitku postotnog udjela
određenog u smislu točke X. Odluke), izdvaja se kod Hrvatske narodne banke.

**33.** Izdvajanje obvezne pričuve obavlja se u skladu s valutama poravnanja
navedenim u točkama 12. i 13. Upute i vrijedi do sljedećeg izdvajanja.

Izdvajanje kunskog dijela obvezne pričuve

**34.** Kunski dio obvezne pričuve izdvaja se kod Hrvatske narodne banke
prenošenjem tih sredstava na račune izdvojene obvezne pričuve što ih vodi
Hrvatska narodna banka.

Ukoliko je kunski dio obvezne pričuve za izdvajanje u prethodnom
obračunskom razdoblju veći od kunskog dijela obvezne pričuve obračunate za
izdvajanje u tekućem razdoblju, Hrvatska narodna banka će bankama vratiti
razliku između ta dva iznosa. U protivnom, banke će na račun izdvojene obvezne
pričuve uplatiti razliku između kunskog dijela obvezne pričuve izdvojenog u
prethodnom razdoblju i obračunatog kunskog dijela obvezne pričuve za izdvajanje
u tekućem razdoblju.

Izdvajanje deviznog dijela obvezne pričuve

**35.** Obveza u stranoj valuti izračunava se primjenom srednjeg tečaja Hrvatske
narodne banke koji vrijedi na dan obračuna obvezne pričuve. Izdvajanje deviznog
dijela obvezne pričuve prema Odluci izvršava se:

- u EUR, na devizni račun Hrvatske narodne banke kod Bayerische
Landesbank Gyrozentrale, Műnchen i

- u USD, na devizni račun Hrvatske narodne banke kod Bank of New York,
New York.

Udjele izdvajanja deviznog dijela obvezne pričuve u svakoj od navedenih
valuta banke same određuju u postotnom iznosu u obrascu OP1/1.

Banke ovlaštene za poslove s
inozemstvom iznos izdvajanja deviznog dijela obvezne pričuve u EUR i USD
zaokružuju na tisućice.

**36.** Ovlaštene banke
izvršavaju obvezu izdvajanja deviznog dijela obvezne pričuve u skladu s Odlukom
putem banaka ovlaš­tenih za poslove s inozemstvom.

**37.** Banke ovlaštene za
poslove s inozemstvom mogu obvezu održavanja i izdvajanja obvezne pričuve
izvršavati preko drugih banaka ovlaštenih za poslove s inozemstvom.

**38.** Ukoliko banka
ovlaštena za poslove s inozemstvom izdvaja devizni dio obvezne pričuve u svoje
ime, a za račun druge ovlaštene banke, obvezna je na obrascu OP2/3 navesti
nazive i sjedišta ovlaštenih banaka za koje izvršava obvezu izdvajanja kao i
iznose deviznog dijela obvezne pričuve koji izdvaja za svaku pojedinu ovlaštenu
banku u EUR i USD. Iznos izdvojenih sredstava kod Hrvatske narodne banke biti
će jednak zbroju vlastitih obveza i obveza ovlaštene banke za čiji je račun
izvršena obveza, što se također navodi u obrascu OP2/3.

**39.** Ovlaštena banka
koja obvezu izdvajanja deviznog dijela obvezne pričuve izvršava preko banaka
ovlaštenih za poslove s inozemstvom dužna je naznačiti imena i sjedišta tih
banaka kao i iznose koji su izdvojeni preko svake pojedine banke na devizni
račun Hrvatske narodne banke na obrascu OP2/2.

**40.** Banke ovlaštene za
poslove s inozemstvom dostavljaju trajne instrukcije (»standard payment
instructions«) Hrvatskoj narodnoj banci - Direkciji za upravljanje deviznim
sredstvima za povrat izdvojenih sredstava deviznog dijela obvezne pričuve.

»Standard payment
instructions« banke ovlaštene za poslove s inozemstvom dostavljaju jednom za
sva izdvajanja deviznog dijela obvezne pričuve, a mogu ih mijenjati u slučaju
potrebe isključivo novim pisanim nalogom, kojeg upućuju Hrvatskoj narodnoj
banci - Direkciji za upravljanje deviznim sredstvima najkasnije tri radna dana
prije dospijeća povrata sredstava izdvojenog deviznog dijela obvezne pričuve
(do 12.00 sati 7. kalendarskog dana u mjesecu).

**41.** Ugovor o uvjetima deponiranja Hrvatska narodna banka će dostaviti
bankama ovlaštenim za poslove s inozemstvom naj­kas­nije tri dana po izvršenom
izdvajanju.

**42.** Na dan povrata
sredstava po prethodnom obračunu od strane Hrvatske narodne banke, banke
ovlaštene za poslove s inozemstvom izvršit će novo izdvajanje deviznog dijela
obvezne pričuve.

Remuneracija obvezne
priČuve

**43.** Na sredstva izdvojene obvezne pričuve Hrvatska narodna banka plaća
naknadu sukladno Odluci o kamatnim stopama i naknadama Hrvatske narodne banke.

Remuneracija deviznog dijela obvezne pričuve

**44.** Hrvatska narodna banka na sredstva izdvojenog deviznog dijela obvezne
pričuve banaka ovlaštenih za poslove s inozemstvom plaća naknadu u visini
prosječno ostvarene kamate na plasirana sredstva obvezne pričuve na inozemnom
tržištu od datuma najave valute poravnanja obveze prema Hrvatskoj narodnoj
banci do dospijeća izdvojene obvezne pričuve.

**45.** Hrvatska narodna
banka će po dospijeću deponiranih sredstava izvršiti povrat glavnice s
pripadajućom naknadom.

Kaznene odredbe

**46.** Ukoliko se, nakon kontrole obračuna, utvrde greške, propusti i
nepridržavanja propisanih rokova, banka za pogrešno obračunatu i/ili
nepravovremeno izdvojenu obveznu pričuvu plaća naknadu po stopi koju određuje
Hrvatska narodna banka. Uz to, Hrvatska narodna banka će prema takvoj banci
poduzeti odgo­varajuće mjere u skladu s Odlukom o obavljanju nadzora nad pos­lovanjem
banaka.

**47.** Ukoliko određena
banka ne izdvoji obveznu pričuvu, odnosno izdvoji manji iznos obvezne pričuve
na račune Hrvatske narodne banke u smislu Odluke, na nedostajuća sredstva plaća
se naknada sukladno Odluci o kamatnim stopama i naknadama Hrvatske narodne
banke.

Ukoliko određena banka ne
održava obveznu pričuvu, odnosno ukoliko je ostvareno prosječno dnevno stanje
računa likvidnih potraživanja banke za razdoblje održavanja manje od minimalnog
prosječnog dnevnog stanja tih računa za to razdoblje održavanja (odnosno,
dijela obvezne pričuve koji se održava preko tih stanja), na nedostajući iznos
plaća se naknada, sukladno Odluci o kamatnim stopama i naknadama Hrvatske
narodne banke.

Prijelazne odredbe

**48.** Do konačnog usklađivanja deviznog dijela obvezne pri­čuve, izuzev
obrazaca OP1 i OP2, banke na obrascu OP3 sastav­ljaju obračun usklađivanja
izdvojenog deviznog dijela obvezne pričuve.

Navedeni obrasci će se u
dogledno vrijeme u Hrvatsku narodnu banku dostavljati na magnetskom mediju, o
čemu će banke biti pravovremeno obaviještene.

Kunski dio obvezne pričuve

**49.** Iznimno od stavka 2. točke IX. Odluke, u prijelaznom razdoblju na dan
10. rujna 2001. godine, kada financijske institucije sastavljaju obračun
obvezne pričuve za obračunsko razdoblje od 1. do 31. kolovoza 2001. godine,
kunski dio obvezne pričuve izračunavat će se na način da se iznos obračunat
primjenom propisane stope iz točke VIII. Odluke na kunski dio osnovice uveća za
10% obračunatog deviznog dijela obvezne pričuve, koji se izdvaja/održava u
kunama.

**50.** Iznimno od stavka
2. točke XI. i točke XIV. Odluke, za banke koje nisu sudionici Hrvatskog
sustava velikih plaćanja (HSVP-a), račune za namirenje kao i račune izdvojene
kunskog dijela obvezne pričuve vodi Zavod za platni promet.

U skladu s tim, preostali dio
obračunatog kunskog dijela obvezne pričuve, po odbitku postotnog udjela
određenog u smislu točke X. Odluke, banke izdvajaju kod Hrvatske narodne banke,
prenošenjem tih sredstava na račune izdvojene obvezne pričuve što ih vodi Zavod
za platni promet.

Obračun obvezne pričuve
dostavlja se Hrvatskoj narodnoj banci i Zavodu za platni promet, a nalog za
izdvajanje, odnosno vraćanje razlike između stanja kunskog dijela obvezne
pričuve na računu izdvojene obvezne pričuve kod Zavoda za platni promet i
dijela obvezne pričuve koji se po podnesenom obračunu izdvaja na taj račun
banka dostavlja Zavodu za platni promet. Kopiju navedenog naloga banke su dužne
isti dan dostaviti Hrvatskoj narodnoj banci - Sektoru za centralno bankarske
operacije.

Devizni dio obvezne pričuve

**51.** Iznimno od stavka 2. točke IX. Odluke, u prijelaznom razdoblju na dan
10. rujna 2001. godine, kada financijske institucije sastavljaju obračun
obvezne pričuve za obračunsko razdoblje od 1. do 31. kolovoza 2001. godine,
devizni dio obvezne pričuve izračunavat će se na način da se iznos obračunat
primjenom propisane stope iz točke VIII. Odluke na devizni dio osnovice umanji
za 10%.

**52.** Banke kojima se na dan 8. prosinca 2000. godine pove­ćala obveza
izdvajanja deviznog dijela obvezne pričuve u odnosu na prethodno izdvojenu
obveznu pričuvu u stranoj valuti, sukladno Odluci o obveznoj rezervi banaka i
štedionica u stranoj valuti (»Narodne novine« br. 88/98 i 7/99), u visini do
10% neto devizne aktive utvrđene na dan 31. listopada 2000. godine, a nisu do
8. lipnja 2001. godine uskladile iznose obračunate za izdvajanje i izdvojene
iznose obvezne pričuve, moraju do konačnog uskla­đenja i nadalje mjesečno
povećavati iznos izdvojene obvezne pričuve za 1,5% neto devizne aktive utvrđene
na dan 31. listopada 2000. godine.

Banke kojima je povećanje
obveze iz stavka 1. ove točke veće od 10% neto devizne aktive utvrđene na dan
31. listopada 2000. godine, a nisu do 8. lipnja 2001. godine uskladile iznose
obračunate za izdvajanje i izdvojene iznose obvezne pričuve, moraju izvršiti
prilagodbu do 10. prosinca 2001. godine, s time da je dinamika povećanja
izdvojene obvezne pričuve do 8. lipnja 2001. godine identična kao i bankama iz
stavka 1. ove točke.

Pri tome naglašavamo da se
prilagodba odnosi samo na usklađivanje obveze izdvajanja deviznog dijela
obvezne pričuve u odnosu na obveznu pričuvu u stranoj valuti izdvojenu na dan
6. studenog 2000. godine (s poravnanjem na računima Hrvatske narodne banke 8.
studenog 2000. godine) prema osnovici obračunatoj za razdoblje od 2. do 29.
listopada 2000. godine. Naime, ukoliko se banci u narednim razdobljima
izdvajanja (od 8. siječnja 2001. pa nadalje), uslijed promjena osnovice za
obračun, poveća obveza izdvajanja deviznog dijela obvezne pričuve u odnosu na
devizni dio izdvojen u prethodnom razdoblju, banka je dužna tu obvezu izvršiti
na dan izdvajanja u potpunosti.

Za razdoblja održavanja
obvezne pričuve u kojima će se obavljati prilagodba izdvojenih iznosa deviznog
dijela obvezne pričuve na račune Hrvatske narodne banke, sukladno stavku 1. i
2. ove točke, banke su obvezne obračun usklađivanja, sastavljen na priloženom **o**brascu
OP3, dostavljati Hrvatskoj narodnoj banci - Sektoru za centralno bankarske
operacije do 12 sati 8. kalendarskog dana u mjesecu.

Također, **d**o konačnog usklađivanja izdvojenih iznosa sa
obračunatim iznosima deviznog dijela obvezne pričuve, banke su obvezne na
račune Hrvatske narodne banke izdvajati devizni dio obvezne pričuve obračunat
pod r.br. 10. iz obrasca OP3. Pri tome napominjemo da će tako obračunate iznose
banke unositi i u obrasce OP2/2 (odnosno u dijelove obrasca D i E) i OP2/3
(odnosno u dijelove obrasca D, E i F).

Odredbe ove točke odnose se
samo na banke koje do 8. lipnja 2001. godine nisu uskladile iznose obračunate za
izdvajanje i izdvojene iznose obvezne pričuve. Naime, banke kod kojih su iznosi
obračunati za izdvajanje i izdvojeni iznosi potpuno usklađeni, nisu obvezne
ispunjavati obrazac OP3, a na račune Hrvatske narodne banke obvezne su
izdvajati devizni dio obvezne pričuve obračunat pod r.br. 20. iz obrasca OP1/1,
koji će, analogno tome, unositi i u obrasce OP2/2 i OP2/3.

ZavrŠne odredbe

**53.** Danom primjene ove upute stavlja se van snage Uputa za provedbu Odluke o
obveznoj pričuvi broj 109-020/05-01/ŽR od 24. svibnja 2001. godine.

**54.** Ova uputa stupa na
snagu danom objave u »Narodnim novinama«, a primjenjuje se od 10. rujna 2001.
godine, kada banke sastavljaju obračun obvezne pričuve za obračunsko razdob­lje
od 1. do 31. kolovoza 2001. godine.

**Prilozi:** Prilog A

               Prilog B

               Obrazac OP1

               Obrazac OP2

               Obrazac OP3

Uputa br.: 218-020/09-01/ŽR

Zagreb, 5. rujna 2001.

Guverner
Hrvatske narodne banke
 **dr. Željko Rohatinski,** v. r.

PRILOG A

**Likvidna devizna potraživanja** u smislu točke X. Odluke,
banke iskazuju u vlastitom knjigovodstvu na sljedećim računima, prema Odluci o
kontnom planu za banke:

           POPIS RAČUNA

300      Efektivni strani novac

301      Čekovi u stranoj valuti

3100    Devizni tekući računi kod
stranih banaka

3101    Posebni devizni računi kod
stranih banaka

3116    Sredstva depozita kod
ovlaštenih banaka po osnovi ob­vez­ne pričuve u stranoj valuti

33920  Devizni depoziti kod stranih
financijskih institucija s ugo­vorenim rokom dospijeća do 1 mjesec

33921  Devizni depoziti kod stranih
financijskih institucija s ugovorenim rokom dospijeća preko 1 do 3 mjeseca

33922  Devizni depoziti kod stranih
financijskih institucija s ugovorenim rokom dospijeća preko 3 do 12 mjeseci

33924  Depoziti po viđenju

33925  Devizni depoziti kod stranih
financijskih institucija s ugovorenim rokom dospijeća preko 1 do 3 godine

33926  Devizni depoziti kod stranih financijskih
institucija s ugovorenim rokom dospijeća preko 3 godine

33927  Dospjeli depoziti

35100  Devizni blagajnički zapisi
središnje banke

3592    Trgovački portfelj deviznih
dužničkih vrijednosnih papira stranih financijskih institucija

3594    Trgovački portfelj deviznih
dužničkih vrijednosnih papira stranih država (vlada)

371000            Devizni
blagajnički zapisi središnje banke s ugovorenim rokom dospijeća do 1 mjesec

371001            Devizni
blagajnički zapisi središnje banke s ugovorenim rokom dospijeća preko 1 do 3
mjeseca

371002            Devizni
blagajnički zapisi središnje banke s ugovorenim rokom dospijeća preko 3 do 12
mjeseci

371007            Dospjeli
blagajnički zapisi

37920  Devizni kratkoročni
vrijednosni papiri stranih financij­skih institucija (unutar 37920: računi
379200; 379201; 379207)

37925  Devizne obveznice stranih
financijskih institucija (unutar 37925: računi 379250; 379251; 379257)

37926  Ostali devizni dugoročni
vrijednosni papiri stranih financijskih institucija (unutar 37926: računi
379260; 379261; 379267)

37940  Devizni kratkoročni
vrijednosni papiri stranih država (vlada) (unutar 37940: računi 379400; 379401;
379407)

37945  Devizne obveznice stranih
država (vlada) (unutar 37945: računi 379450; 379451; 379457)

37946  Ostali devizni dugoročni
vrijednosni papiri stranih država (vlada) (unutar 37946: računi 379460; 379461;
379467)

S obzirom da se u smislu
Odluke likvidnim deviznim potraživanjima smatraju samo ona koja dospijevaju do
3 mjeseca, kod gore navedenih računa, čiji je ugovoreni rok dospijeća preko 3
mjeseca, uzimaju se iznosi potraživanja koji dospijevaju u roku od 3 mjeseca u
obračunskom razdoblju, osim kod računa trgo­vačkog portfelja deviznih dužničkih
vrijednosnih papira, koji se ubrajaju u ukupnom iznosu.

Računi kod kojih se u obzir
uzimaju samo oni iznosi koji dos­pijevaju u roku do 3 mjeseca u obračunskom
razdoblju su:

Þ   33922

Þ   33925

Þ   33926

Þ   371002.

PRILOG B

ODGOVARAJUĆA KREDITNA OCJENA ZEMALJA I BANAKA OD KOJIH BANKA IMA
DEVIZNA POTRAŽIVANJA

1. U svrhu održavanja deviznog dijela obvezne pričuve devizna
potraživanja koja se vode na računima navedenim u točki X. Odluke moraju
glasiti na zemlje članice OECD-a ili banke u tim zemljama koje su od strane
propisanih kreditnih agencija ocije­njene odgovarajućom kreditnom ocjenom.
Odgovarajuća kreditna ocjena za zemlju i banku u koju se ulaže je minimalno
(propisani uvjeti, propisane kreditne ocjene):

Standard & Poors               AA-

Fitch IBCA             AA-

Moodyžs                            Aa3

2. Banke ovlaštene za poslove s inozemstvom mogu deponirati devizna sredstva
radi održavanja deviznog dijela obvezne pričuve kod podružnica (filijala) čije
matične banke ispunjavaju propisane uvjete ako se podružnica nalazi u zemlji
koja također ispunjava uvjet kreditne ocjene.

3. Iznimno, ukoliko inozemna
banka ne ispunjava propisane uvjete, banka ovlaštena za poslove s inozemstvom
može, uz suglasnost guvernera Hrvatske narodne banke, deponirati devizna
sredstva radi održavanja deviznog dijela obvezne pričuve kod

• banaka s jamstvom države,
članice OECD-a, koja ima traže­ni kreditni rejting

• banaka kćeri za čije obveze
povrata sredstava primljenih u depozit jamči matična banka, uz uvjet da matična
banka ispunjava propisane uvjete.

4. Zahtjev za odobrenje
deponiranja u banke koje ne ispunjavaju propisane uvjete, banka ovlaštena za
poslove s inozemstvom podnosi Hrvatskoj narodnoj banci, Sektoru za odnose s
inozemstvom, zajedno s pripadajućom dokumentacijom.

5. Banke ovlaštene za poslove
s inozemstvom samostalno prate kretanje kreditne ocjene zemalja u sastavu
OECD-a i banaka u tim zemljama, te obavljaju usklađenje deponiranja deviznih
sredstava radi održavanja deviznog dijela obvezne pričuve u skladu s propisanom
ocjenom rejtinga zemalja i banaka.

6. U slučaju da određena
zemlja i/ili banka naknadno, po iz­vršenom deponiranju deviznih sredstava u
skladu s Odlukom do­bije lošiji rejting od propisanog, banka ovlaštena za
poslove s inozemstvom dužna je izvršiti deponiranje deviznih sredstava u drugu
zemlju i/ili banku s odgovarajućim rejtingom najkasnije po isteku roka
dospijeća depozita.

7. Ovlaštene banke u obračun
održavanja deviznog dijela obvezne pričuve uključuju i plasmane u vrijednosne
papire stranih država te stranih financijskih institucija (središnjih banaka i
banaka) u njihovom nominalnom iznosu, uz uvjet da:

• je strana država,
izdavatelj vrijednosnog papira, članica OECD-a koja je ocijenjena minimalno
propisanom kreditnom ocjenom;

• se strana centralna banka,
izdavatelj vrijednosnog papira, nalazi u zemlji članici OECD-a koja je
ocijenjena minimalno propisanom kreditnom ocjenom;

• strana banka, izdavatelj
vrijednosnog papira i zemlja članica OECD-a u kojoj se banka nalazi
udovoljavaju propisanim uvjetima.

8. U obračun održavanja
deviznog dijela obvezne pričuve ne mogu se uvrstiti devizna potraživanja koja
na bilo koji način služe kao podloga (kolateral) za zaduživanje u zemlji ili u
inozemstvu.

Izuzetak čine blagajnički
zapisi Hrvatske narodne banke kada se koriste kao kolateral za korištenje
lombardnog kredita.

Blagajnički zapisi Hrvatske
narodne banke nominirani u stranoj valuti koji se vode u investicijskom
portfelju mogu se koristiti u obračunu održavanja deviznog dijela obvezne
pričuve do iznosa od najviše 95% njihove nominalne vrijednosti uz odbitak
iznosa lombardnog kredita, koji se koristi na temelju njihovog zaloga kod
Hrvatske narodne banke.

Blagajnički zapisi Hrvatske
narodne banke nominirani u stranoj valuti koji se vode u trgovačkom portfelju
mogu se koristiti u obračunu održavanja deviznog dijela obvezne pričuve u
cjelokupnom iznosu diskontirane vrijednosti uz odbitak iznosa lombardnog
kredita, koji se koristi na temelju njihovog zaloga kod Hrvatske narodne banke.

Banka ili štedionica u
obračun održavanja deviznog dijela obvezne pričuve može uključiti iznos
blagajničkih zapisa Hrvatske narodne banke nominiranih u stranoj valuti koji na
kraju radnog dana nisu korišteni kao zalog.

9. Banke ovlaštene za poslove
s inozemstvom dostavljaju na obrascu OP2/4, uz obrazac OP2/1 i OP2/3, Hrvatskoj
narodnoj banci popis zemalja i banaka na koje glase potraživanja koja se navode
u obrascu OP2/1.

![](dodatni/360435.gif)
![](dodatni/360436.gif)
![](dodatni/360437.gif)
![](dodatni/360438.gif)
![](dodatni/360439.gif)
![](dodatni/360440.gif)
![](dodatni/360441.gif)
![](dodatni/360442.gif)
![](dodatni/360443.gif)
![](dodatni/360444.gif)
![](dodatni/360445.gif)

if !supportEmptyParas endif

Uputa, NN 77/2001-1317
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)